የንግድ ባንክ ለሁለተኛ ጊዜ ያዘጋጀው’’ይቆጥቡ፣ይሸለሙ’’ እጣ ወጣ
አዲስ አበባ፤ መስከረም 21/2006 (ዋኢማ) – የኢትዮጵያ ንግድ ባንክ የህብረተሰቡ የቁጠባ ባህል እንዲዳብርና የባንኩ ተቀማጭ ገንዘብ ለማሳደግ ልዩ ትኩረት ሰጥቶ እየሰራ መሆኑን አስታወቀ።ባለፈው በጀት ዓመት የደንበኞች ቁጥር 2 ነጥብ 6 ሚሊዮን፣ የተቀማጭ ገንዘብ መጠንን 154 ነጥብ 5 ቢሊዮን ማድረስ ተችሏል።ባንኩ ለሁለተኛ ጊዜ ያዘጋጀው ‘’ ይቆጥቡ፣ይሸለሙ’’  ፕሮግራም ዛሬ በብሔራዊ ሎተሪ አዳራሽ 15 አውቶሞቢሎች፣ 15 ትራክተሮች፣ 15 እጣዎች እያንዳንዳቸው ለሁለት ሰዎች የአገር ውስጥ ጉብኝት ወጪ፣ 15 ብስክሌቶች፣ 15 የውሃ መሳቢያ ሞተሮችና 30 ላፕቶፖችን ጨምሮ በርካታ ዕጣዎች ወጥተዋል።የባንኩ የቢዝነስ ዴቬሎፕመንት ተወካይ አቶ ኤፍሬም መኩሪያ እንደተናገሩት ፕሮግራሙ ተግባራዊ በመደረጉ ባለፉት ሁለት ዙሮች በቢሊዮኖች የሚቆጠር ገንዘብ በቁጠባ መልክ ከደንበኞች ተሰብስቧል፤ የደንበኞችንም ቁጥር በከፍተኛ ደረጃ ለማሳደግ ተችሏል።በሌላ በኩል ፕሮግራሙ ከዚህ ቀደም የባንክ ተጠቃሚ ያልሆኑ አያሌ ወገኖች ወደ ባንክ መጥተው የባንክ አገልግሎት ተቋዳሽ እንዲሆኑ ያስቻለ መሆኑን ገልፀዋል፡፡የሦስተኛውን ዙር ‘‘ይቆጥቡ፣ይሸለሙ’’ ፕሮግራም በቀጣይ ወራት በመተግበር ደንበኞቹን እያዝናና የቁጠባ ባህላቸውን ለማጎልበት እንዲቻል ዝግጅት እያደረገ እንደሚገኝ ተወካዩ ገልጸዋል።የባንኩን ተደራሽነት በማስፋት በየገጠር ከተሞች ጭምር በመዝለቅ ቅርንጫፎችን በመክፈት አጠቃላይ የቅርንጫፎችን ብዛት ከ700 በላይ በማድረስ ደንበኞች በቅርብ ርቀት አገልግሎቱን የሚያገኙበት ሁኔታ ተፈጥሯል ብለዋል።በቴክኖሎጂ ረገድም የኢንተግሬትድ ኮር ባንኪንግ ሶሉዩሽንስን ጨምሮ የተገበራቸው ዘመናዊ ቴክኖሎጂዎች የሚሰጧቸው አገልግሎቶች በማቀላጠፍ ረገድ ትልቅ እገዛ እንዳላቸው አቶ ኤፍሬም ተናግረዋል።   (ኢዜአ)